**נחום לנגנטל** (נולד ב-20 בינואר 1960) הוא חבר הכנסת לשעבר מטעם המפד"ל בכנסת ה-15.

ביוגרפיה
--------

לנגנטל, בנו של עו"ד בן ציון לנגנטל, מוותיקי המפד"ל, נולד וגדל בבני ברק. הוא אח של יפי גליק (שעד פטירתה הייתה נשואה ליהודה גליק) והרב שמואל טל. הוא התחנך בבית ספר של הזרם החרדי של החינוך העצמאי ובבית הספר סגולה בבני ברק, ובהמשך בישיבה התיכונית ישיבת בני עקיבא נתיב מאיר ובישיבת ההסדר במעלה אדומים. לאחר שחרורו מצה"ל למד משפטים ותולדות עם ישראל באוניברסיטת בר-אילן.

לנגנטל נכנס לחיים הפוליטיים כבר בגיל צעיר. בשנת 1982 נבחר ליו"ר הדור הצעיר במפד"ל, תפקיד אותו מילא עד שנת 1993. בתחילת 1983 לנגנטל השתייך למחנה של זבולון המר וניסה לשכנע את הרב חיים דרוקמן לא לפרוש מהמפד"ל. בשנת 1983, בגיל 23, נבחר כחבר מועצה בגבעת שמואל, ואף שימש כממלא מקום ראש המועצה. בשנת 1993 התמנה למזכיר המדיני של המפד"ל. במקביל לתפקידיו הציבוריים עבד כעורך דין. וכן ערך, בשנת 1988, את הספר "במעגלי החיים", העוסק במעגלי החיים והשנה היהודיים, יחד עם הרב יונה מצגר הרב הראשי האשכנזי. לקראת הבחירות לכנסת בשנת 1988 התמודד לנגנטל על מקום ברשימת המפד"ל לכנסת, אך הצליח בקושי לעבור את השלב הראשון לאחר שלא זכה בתמיכה לה ציפה מסיעת הצעירים של זבולון המר.

בשנת 1996 עזב את עיסוקו כעורך דין והתמנה למנכ"ל משרד התחבורה בתקופת כהונתו של השר יצחק לוי, ומאוחר יותר בתקופת כהונתו של שאול יהלום. במסגרת תפקידו כמנכ"ל היה חבר בוועדת המנכ"לים למלחמה בתאונות הדרכים, שהמליצה על שימוש בסימולטורים בלימודי הנהיגה ועל מגרשי הדרכה לנהיגה בשעת חירום. עוד עסק בהפרטת אל על והתחבורה הציבורית. במהלך כהונתו נחתמו הסכמי תחבורה עם ירדן והושלמה הרפורמה ברשות הרישוי.

לנגנטל נבחר לכנסת ה-15 לאחר שיו"ר המפד"ל, יצחק לוי, התפטר מהכנסת עם מינויו לשר הבינוי והשיכון בממשלת ברק. כחבר הכנסת, עסק לנגנטל רבות בנושאי דת ומדינה, כאשר ניסה למצוא פתרונות שיוכלו לגשר על פערים בין דתיים לחילונים. הוא אף הירבה לעסוק בנושא תאונות הדרכים, וגם עמד בראש ועדת חקירה פרלמנטרית בנושא.

לנגנטל השתייך לזרם המתון במפד"ל. זאת, בניגוד לאחיו הצעיר, הרב שמואל טל, שנחשב לאחד מרבני הציבור החרד"לי. בעבר נהגו השניים להתפלמס מעל דפי העיתונות לגבי השקפותיהם השונות. בשנת 1987 הוא יצא נגד הצעתו של יוסקה שפירא לשלם לערבים שיסכימו להגר מישראל. בשנת 1989 דרש למנוע מאנשי חב"ד לפעול במחנות של צה"ל.

עם התפזרות הכנסת ה-15, העדיף לנגנטל שלא להתמודד בשנית על מקום בכנסת. תחת זאת, פנה לעסקים, וכן הגיש תוכניות מסורת בערוץ הראשון.

ב-2005 פרסם את הספר "כשמשה פגש את בודהא", בעקבות סדרת ויכוחים שערך עם הבודהיסט ניסים אמון. כמו כן ערך, ביחד עם שוקי פרידמן, את קובץ המאמרים "הקונפליקט: דת ומדינה בישראל", וכן ערך את "פרשיות פרלמנטריות: חברי הכנסת כותבים על פרשת השבוע", בו כששים חברי כנסת מפרשים את פרשת השבוע לפי השקפותיהם המגוונות.

בשנת 2007 עמד בראש הוועדה המייעצת לסדרת "עם הספר", מיזם שהוא פרי יוזמתם של בנק הפועלים וידיעות אחרונות, לרגל 60 שנה למדינת ישראל.

בינואר 2015 נחקר באזהרה, יחד עם בנצי ליברמן, בשל חשד למעורבותם בפרשת שחיתות במינהל מקרקעי ישראל. לאחר החקירה הם נשלחו למעצר בית בן חמישה ימים. במרץ 2015 המליצה המשטרה להעמיד לדין את לנגנטל באשמת סיוע להפרת אמונים, אך פרקליטות המדינה החליטה לסגור את התיק נגדו.

### חיים אישיים

לנגנטל מתגורר בגבעת שמואל, נשוי לנחמה, אב לחמישה וסב.

ספריו
-----

* הרב יונה מצגר ונחום לנגנטל, **במעגלי החיים**, תל אביב, ידיעות אחרונות - ספרי חמד, 1988. ISBN 965-511-204-7
* **פרשיות פרלמנטריות: חברי הכנסת כותבים על פרשת השבוע**, עורך: נחום לנגנטל, תל אביב, ידיעות אחרונות - ספרי חמד, משכל, 2002
* **הקונפליקט: דת ומדינה בישראל**, עורכים: נחום לנגנטל ושוקי פרידמן, תל אביב, ידיעות אחרונות - ספרי חמד, (2002)
* נחום לנגנטל ונסים אמון, עורכת: יוכי ברנדס, **כשמשה פגש את בודהא**, תל אביב, ידיעות אחרונות - ספרי חמד, תשס"ה. ISBN 965-511-016-8

קישורים חיצוניים
----------------

ויקישיתוף מדיה וקבצים בנושא **נחום לנגנטל** בוויקישיתוף
* 

* נחום לנגנטל, באתר הכנסת

* נחום לנגנטל, באתר כנסת פתוחה
* אתר למנויים בלבד שוקי שדה, פוליטיקאי, יזם ומאכער: כך נהפך נחום לנגנטל לאיש מפתח בכמה פרשות מפוקפקות, באתר TheMarker‏, 30 בינואר 2015
* נחום לנגנטל (1960-), דף שער בספרייה הלאומית

הערות שוליים
------------

1. ↑  לרב היתה רשימת ציונים, חדשות, 1 בנובמבר 1985
2. ↑  אבי בטלהיים, השכבה הצעירה של בורג מול צעירי הצעירים במפד"ל, מעריב, 27 בינואר 1983
3. ↑  אמנון לוי, המפד״ל בוחרת היום 18 מועמדים לכנסת, חדשות, 17 באפריל 1988
4. ↑  המר, מעריב, 18 באפריל 1988
5. ↑  אמנון לוי, תוצאות הסיבוב הראשון: המפד"ל קורצת ימינה ומזרחה, חדשות, 18 באפריל 1988
6. ↑  מנחם רהט, סערה במפד"ל: בהצעתו לשלם לערבים שיהגרו הפך עצמו יוסקה שפירא לכהנא עם כיפה סרוגה, מעריב, 30 באוקטובר 1987
7. ↑  "חב״ד הוציאו לוח בלי חגים לאומיים", חדשות, 26 באוקטובר 1989
8. ↑  החשוד המרכזי בפרשת השחיתות במינהל מקרקעי ישראל: בנצי ליברמן, באתר גלובס, 17 בינואר 2015
9. ↑  חן מענית, ‏המשטרה: להעמיד לדין את בנצי ליברמן בגין הפרת אמונים, באתר גלובס, 12 במרץ 2015
10. ↑  אמרי סדן, נסגרה החקירה הפלילית נגד בנצי ליברמן ונחום לנגנטל, באתר nrg‏, 23 בנובמבר 2015

| מנכ"לי משרד התחבורה והבטיחות בדרכים |
| --- |
| 

|  |  |
| --- | --- |
| זאב שינד • חיים רזילי • פנחס גינזבורג • דוד נמרי • שאול (פולי) בר-זאב • רמון הראל • דן חירם • אהוד שילו • אריה גרוזבורד • עוזי לנדאו • ברוך לוי • יעקב אבן • דורון שורר • אליהו חסון • נחום לנגנטל • דוד בן אבו • סלמן בן ציון • אריה בר • גדעון סיטרמן • יעקב גנות • דן הראל • עוזי יצחקי • קרן טרנר אייל • עופר מלכה • מיכל פרנק • משה בן זקן |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007313057705171
* BnF: cb15012592d (data)
* ISNI: 0000 0000 6662 1820
* LCCN: n87920489
* VIAF: 42118553
* WorldCat: lccn-n87920489

 |